বর্ণালী সংঘের ৬২তম দুর্গোৎসব, ‘প্রবচনের ছোঁয়া’ থিমে সেজে উঠেছে পুজো

কাকদ্বীপ: কাকদ্বীপের (kakdwip) অন্যতম জনপ্রিয় দুর্গোৎসব বর্ণালী সংঘ (Barnali Sangha)। এবার এই কমিটি পদার্পণ করল ৬২তম বর্ষে। প্রতিবছরের মতো এবারেও পুজোর ভাবনায় রয়েছে অভিনবত্ব। আর এবারের থিম ‘প্রবচন’। গ্রামীণ ও শহুরে জীবনের বহু পরিচিত প্রবাদ- প্রবচনকে বাস্তব রূপ দিতে তৈরি হয়েছে অনন্য এই প্যান্ডেল, যা দর্শকদের মুগ্ধ করছে। শুধু তাই নয়, প্যান্ডেলকে জীবন্ত করে তুলেছে রান্নার সামগ্রী দিয়ে সাজানো বিশেষ শিল্পকলা। জানা গিয়েছে, তেজপাতা, লঙ্কা, ডাল, ফুচকা, শালপাতা, সয়াবিন, নানা ধরনের ডাল এবং নানা ধরনের রান্নার মশলা— দিয়ে তৈরি হয়েছে এক অভিনব দৃশ্যপট। দেখা গিয়েছে, দর্শকরা প্যান্ডেলের প্রতিটি কোণার শিল্পসৃষ্টিকে খুঁজে খুঁজে দেখছেন, আর প্রতিটি সামগ্রী যেন প্রবাদ-প্রবচনের গল্পই বলছে।

মহালয়ার আগে থেকেই রাজ্যের মুখ্যমন্ত্রী মমতা বন্দ্যোপাধ্যায় দুর্গাপুজোর উদ্বোধন শুরু করেছেন। এবং ভার্চুয়ালি বর্ণালী সংঘেরও পুজো উদ্বোধন করেন তিনি। ক্লাবের কর্তারা জানিয়েছেন, কাকদ্বীপ সহ দক্ষিণ ২৪ পরগনার বহু মানুষ প্রতিবছরের মতো এবারের পুজোও দেখতে আসবেন। এবারের অভিনব থিমের কারণে দর্শকদের উৎসাহ আগের চেয়ে অনেক বেশি। এমনটাই বলছেন পুজো কর্তারা। তবে, শুধু থিমই নয়, সামাজিক কাজেও বর্ণালী সংঘের নাম রয়েছে।

আরও পড়ুন: দিঘার ‘জগন্নাথ ধামের’ থিমে সেজে উঠেছে শিলিগুড়ির জনশ্রি ক্লাবের পুজো

শুধু থিম নয়, সামাজিক কার্যক্রমেও বর্ণালী সংঘ এগিয়ে এসেছে। রক্তদান শিবির, শিক্ষাসামগ্রী বিতরণ এবং আর্থিকভাবে পিছিয়ে পড়া মানুষের পাশে দাঁড়ানো—এসবই তাদের বার্ষিক কর্মসূচির অঙ্গ বলে জানিয়েছেন তাঁরা। স্থানীয় বাসিন্দারা বলছেন, প্রতিবছর বর্ণালী সংঘের পুজোতে কিছু না কিছু নতুনত্ব থাকে। এবার প্রবচনের ছোঁয়া সত্যিই এক নতুন অভিজ্ঞতা দেবে বলে জানা গিয়েছে।